**Predkladacia správa**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 3/2023 Z. z., ktorým sa ustanovujú pravidlá poskytovania podpory na neprojektové opatrenia Strategického plánu spoločnej poľnohospodárskej politiky (ďalej len „návrh nariadenia vlády“) do legislatívneho procesu podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z., ako iniciatívny návrh.

Cieľom navrhovaného nariadenia vlády je najmä zosúladenie pojmov v opatrení na založenie agrolesníckeho systému na poľnohospodárskej ploche a na ochranu a údržbu drevín založeného agrolesníckeho systému a v opatrení na založenie líniových vegetačných prvkov a na ochranu a údržbu drevín v rámci založeného líniového vegetačného prvku, ďalej úprava koeficientov prepočtu hospodárskych zvierat na dobytčie jednotky uvedených v prílohe č. 3, úprava limitnej hodnoty rizikového prvku vo vzorke ovocia uvedenej v prílohe č. 11, ako aj formálna úprava textu nariadenia vlády Slovenskej republiky č. 3/2023 Z. z.

Návrh nariadenia vlády bude mať pozitívne vplyvy, ako aj negatívne vplyvy na rozpočet verejnej správy, ktoré sú však rozpočtovo zabezpečené. Návrh nariadenia vlády nebude mať vplyvy na podnikateľské prostredie, sociálne vplyvy, vplyvy na životné prostredie, na informatizáciu spoločnosti, na služby verejnej správy pre občana a ani vplyvy na manželstvo, rodičovstvo,  rodinu a deti.

Návrh nariadenia vlády nebude predmetom vnútrokomunitárneho pripomienkového konania.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Predbežná informácia o príprave navrhovaného nariadenia vlády bola zverejnená na webovom sídle SLOV-LEXu. Súčasne bol Podklad pre konzultácie zverejnený štyri týždne na webovom sídle ministerstva.

Účinnosť nariadenia vlády sa navrhuje od 1. januára 2024, z dôvodu zabezpečenia dostatočného časového priestoru pre príjemcov podpory na oboznámenie sa s týmto nariadením vlády.

Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh nariadenia vlády sa predkladá na rokovanie Legislatívnej rady vlády Slovenskej republiky s rozpormi so Slovenskou poľnohospodárskou a potravinárskou komorou, ktoré sú uvedené vo vyhlásení o rozporoch.